ഉത്ര കൊലക്കേസില് വിധി പറയാന് മണിക്കൂറുകള് മാത്രം 87 സാക്ഷിമൊഴികള്, 288 രേഖകള് 40 തൊണ്ടിമുതലുകള് കൊല്ലം: അപൂര്വങ്ങളില് അപൂര്വമായ ഉത്രവധക്കേസില് വിധി ഇന്ന്. കൊല്ലം അഡീഷണല് സെഷന്സ് കോടതി ജഡ്ജി എം മനോജാണ് കേസില് വിധിപറയുക. 2020 മേയ് ഏഴിനാണ് 25കാരിയായ അഞ്ചല് ഏറം വെള്ളശേരില് വീട്ടില് ഉത്രയെ വീട്ടില് മരിച്ച നിലയില് കണ്ടെത്തിയത്. അറസ്റ്റിലായ ഭര്ത്താവ് അടൂര് പറക്കോട് സ്വദേശി സൂരജ് ജുഡീഷ്യല് കസ്റ്റഡിയിലിരിക്കെയാണ് കേസ് വിസ്താരം പൂര്ത്തിയാക്കിയത്. ഭിന്നശേഷിക്കാരിയായ ഭാര്യയെ ഒഴിവാക്കാനും അവരുടെ സ്വത്ത് കൈക്കലാക്കാനുംവേണ്ടി പ്രതി പാമ്ബിനെക്കൊണ്ടു കടിപ്പിച്ച് കൊലപ്പെടുത്തിയെന്നാണ് പ്രോസിക്യൂഷന് കേസ്. ഇത് സര്പ്പകോപമാണെന്നു വരുത്തിത്തീര്ക്കാനും ശ്രമിച്ചു. 87 സാക്ഷികളെയും 288 രേഖകളും 40 തൊണ്ടിമുതലുകളും പ്രോസിക്യൂഷന് കോടതിയില് ഹാജരാക്കി. പ്രതിഭാഗം മൂന്ന് സാക്ഷികളെ വിസ്തരിക്കുകയും 24 രേഖകളും തൊണ്ടിമുതലായി മൂന്ന് സിഡികളും ഹാജരാക്കി. സൂരജിന് പാമ്ബുകളെ നല്കിയതായി മൊഴിനല്കിയ ചാവര്കാവ് സുരേഷിനെ കേസില് മാപ്പുസാക്ഷിയാക്കി. ഉത്രയെ രണ്ടുപ്രാവശ്യം പാമ്ബുകടിച്ചപ്പോഴും സൂരജ് മാത്രമാണ് കിടപ്പുമുറിയില് ഉണ്ടായിരുന്നതെങ്കിലും എന്താണ് സംഭവിച്ചതെന്ന് കോടതിയില് വിശദീകരിക്കാന് തയ്യാറാകാത്തത് ഗൗരവമേറിയ സാഹചര്യമാണെന്ന് പ്രോസിക്യൂഷന് വാദിച്ചിരുന്നു. മൂര്ഖന് പാമ്ബിന് ഉത്ര കിടന്നമുറിയില് കയറാനുള്ള പഴുതുകള് ഇല്ലായിരുന്നെന്നും ജനല്വഴി കയറാനുള്ള സാധ്യത ഇല്ലെന്നും വിദഗ്ധ സാക്ഷികള് മൊഴിനല്കിയിരുന്നു. ഇതിനിടെ ഉത്രയെ അണലിയെക്കൊണ്ടും മൂര്ഖനെക്കൊണ്ടും കടിപ്പിക്കുന്നതിനുമുന്പ് പലതവണ സൂരജ് ഇന്റര്നെറ്റില് പാമ്ബുകളെക്കുറിച്ച് തിരഞ്ഞതായി പ്രോസിക്യൂഷന് കോടതിയില് വ്യക്തമാക്കി.